Nuwe leierskap vir weermagPres. Cyril Ramaphosa kondig Woensdagaand nuwe aanstellings vir die weermag aan. (Foto: Siya Duda/GCIS) Pres. Cyril Ramaphosa het Woensdagaand die belangrikste bevelsverandering in die Suid-Afrikaanse Weermag (SANW) in die afgelope paar jaar aangekondig. Lt.genl. Rudzani Maphwanya sal genl. Solly Zacharia Shoke as hoof van die weermag vervang nadat Shoke einde Mei aftree. Die aanstelling tree op 1 Junie in werking. Maphwanya se militêre loopbaan het in 1978 in Umkhonto we Sizwe afgeskop waarna hy sedert 1994 verskeie poste in die SANW beklee het. Hy is in 2006 as bevelvoerder van die Suid-Afrikaanse Spesiale Magte aangestel waarna hy in 2016 sy pos as bevelvoerder van die Infanterieformasie ingeneem het. Maphwanya is later in 2019 as hoof van gesamentlike operasies aangestel. Maphwanya word met sy jongste aanstelling van luitenant-generaal tot generaal bevorder en sal vir vyf jaar die pos beklee. Ramaphosa het ook aangekondig dat genl.maj. Wiseman Simo Mbambo as hoof van die Suid-Afrikaanse lugmag aangestel word. Mbambo is tans adjunkstafhoof van die SANW. Pres. Cyril Ramaphosa kondig Woensdagaand nuwe aanstellings vir die weermag aan. (Foto: Siya Duda/GCIS) Genl.maj. Siphiwe Sangweni dien vanaf 1 Junie as hoof van gesamentlike operasies. Dié afdeling is verantwoordelik vir interne en eksterne operasies wat deur die SANW gedoen word en vir die indiensneming van gesamentlike magte. Genl.maj. Ntshavheni Maphaha is intussen aangestel as geneesheer-generaal. Dié aanstelling tree egter eers in November in werking. Genl.maj. Thalita Mxakato sal op haar beurt vanaf 1 Junie as hoof van militêre intelligensie dien. Mxakato word met dié aanstelling die eerste vrouebevelvoerder in die SANW. “Dit is ’n belangrike – en lank agterstallige – ontwikkeling in die voortdurende poging om die posisie van vroue in ons weermag te bevorder,” het Ramaphosa gesê. Mbambo, Sangweni en Mxakato word al drie tot luitenant-generaal bevorder. Ramaphosa het gesê hy is vol vertroue dat die SANW onder leiding van hierdie mans en vroue sal voortgaan om sy grondwetlike verantwoordelikheid na te kom om die Republiek, sy territoriale integriteit en sy mense te verdedig en te beskerm. Die aanstellings volg op die uittrede van verskeie diens- en afdelingshoofde verlede jaar en vanjaar.